Regeringens egne papirer viser, at direktøren både i procent og kroner og øre får mest ud af planen

Det var en stolt statsminister, som i går lovede, at hans skattereform ville komme HK'eren mest til gavn.

- Det er HKerne, der får relativt flest penge, sagde Lars Løkke (V) til tv-stationerne.

Den påstand blev fulgt op ved dagens fremlæggelse af reformudspillet i Finansministeriet.

HK'eren ansat i butik får 7,1 procent flere penge til rådighed efter skattelettelserne, lyder det i papirerne. En direktør må nøjes med 5,7 procent, påstås det. Dejligt socialt, lød et alt sammen.

Men den fremstilling holder ikke vand, konstaterer professor i økonomi ved Aarhus Universitet, Bo Sandemann Rasmussen.

- Deres egne tal modsiger den fortælling, siger han.

- Så hvad synes du om regeringens fremstilling af, at det er en reform, som kommer de lavest lønnede til gode?

- Det billede er svært at genkende, når man kigger på det materiale, som er sendt med. Det viser faktisk det modsatte. Både i kroner og øre og relativt, så er det de store indkomster, der har de største forbedringer, påpeger han.

Han henviser til en graf i tryksagen 'Sådan forlænger vi opsvinget', hvor skatteudspillet præsenteres.

Her påvises af Finansministeriet, at jo større indtægt, jo større procentuelt udbytte får man af de skatte- og afgiftssænkninger, som regeringen foreslår.

I beregningen har Finansministeriet nemlig medtaget konsekvenserne af, at regeringen også vil sænke bilafgiften på en måde, som især vil gøre dyre biler billigere.

Figur 2.8, som den hedder i præsentationen, har allerede fået en del opmærksomhed på Twitter fra især venstresnoede aktører. Her er det direktrøen i centrumvenstre-tænketanken Cevea, Kristian Weise.

Mest ulige i 16 år

Regeringens skatteudspil er det mest ulighedsskabende siden 2001 ifølge en opgørelse fra den borgerlig-liberale tænketank Cepos.

Kun Forårspakken fra 2009 kommer op på siden af skatteudspillet, som præsenteres tirsdag og skal sørge for, at det bedre kan betale sig at tage et job.

Skatteudspillet medfører en stigning i indkomstforskellene målt ved Gini-koefficienten på 0,46 procent. Det er et mål for graden af ulighed.

Men det er en marginal ændring, lyder det fra samtlige fire ministre under præsentationen.

- Den her reform skaber ulighed, men det gør vi med åbne øjne.

- Når vi belønner folk, der arbejder, skaber vi ulighed. Danmark bliver et lidt mere ulige land efter denne reform, siger skatteminister Karsten Lauritzen (V).

Det siger Jensen

Efter dagens pressemøde spurgte Ekstra Bladet Kristian Jensen, hvorfor Lars Løkke og regeringen fremstiller udspillet som målrettet de lave indkomster, når tal på effekten af det samlede udspil ifølge regeringens egne beregninger viser, at direktøren også relativt får mest ud af skatte- og afgiftssænkerlserne.

- I gør meget ud af, at procentuelt kommer reformen mest HK'eren til gavn. Men her i papirerne kan man se, at rådighedsbeløbet faktisk stiger allermest for de allerrigeste danskere. Det er, når man indregner de ting, I vil lave med registreringsafgiften på biler, som I vil sænke til 100 procent...

- Altså, jeg kender godt plancherne i vores udspil...

- Så alt det her med, at HK'eren får mest ud af forslaget. Har I ikke valgt det, I helst vil vise?

- Vi har valgt hele udspillet i sine konsekvenser. Vi viser også, at I forhold til rådighedsbeløbet, så er den støre økonomimske fremgang for en HK-assistent på en minimumsløn.

Se også: Løkkes kæmpe udspil en gave til direktøren: Så store skattelettelser kan du få

- Det passer jo ikke overens med den anden graf?

- Jo, det gør det. Men jeg vil gerne tage den en gang til. Forskellen i rådighedsbeløb, den som procentuelt har den største fremgang, der er det en HK-assistent på en lav indkomst, der har den største procentvise fremgang.

- Du har blåt slips på. Du er blå helt ind i hjertet. Hvorfor ikke sige det åbent, at hvis man skal sætte yderligere gang i opsvinget, så er det ved at give de rige nogle flere penge imellem hænderne. Hvorfor ikke sige det ærligt? Hvorfor pakke det ind i nogle spøjse udregninger, hvor man ikke regner alle effekterne ind?

- Fordi uanset om det kolliderer med Ekstra Bladets opfattelse af regeringen og af Venstre, så er det faktisk sådan, at dem som får den største fremgang i deres rådighedsbeløb målt i procenter, det er en HK-medarbejder. Jeg er ked af, at vi ikke kan bekræfte din fejlopfattelse af Venstre. Det er faktisk sådan, at vi gerne vil have, at de lave indkomster, de får et større rådighedsrum til sig selv, siger Kristian Jensen.